Suvestinė redakcija nuo 2015-04-03 iki 2016-07-27

Įsakymas paskelbtas: TAR 2014-08-14, i. k. 2014-11054

LIETUVOS DARBO BIRŽOS
prie socialinės apsaugos ir darbo ministerijos
DIREKTORIUS

ĮSAKYMAS

DĖL AKTYVIOS DARBO RINKOS POLITIKOS PRIEMONIŲ įgyvendinimo atrankos KRITERIJŲ tvarkos aprašo patvirtinimo

2014 m. rugpjūčio 14 d. Nr. V-499

Vilnius

Siekdamas užtikrinti darbo ieškančių asmenų siuntimo į aktyvios darbo rinkos politikos priemones (toliau – Priemonės) efektyvią atranką, glaudžiai susiejant ją su kokybiškesniu darbo ieškančių asmenų individualios užimtumo veiklos planavimu, bei efektyvų Užimtumo fondo, valstybės biudžeto, Europos Sąjungos struktūrinių ir kitų fondų lėšų panaudojimą ir vadovaudamasis Aktyvios darbo rinkos politikos priemonių įgyvendinimo sąlygų ir tvarkos aprašo, patvirtinto Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymu Nr. A1-499 „Dėl Aktyvios darbo rinkos politikos priemonių įgyvendinimo sąlygų ir tvarkos aprašo patvirtinimo“, 211 punktu bei Aktyvios darbo rinkos politikos priemonių įgyvendinimo organizavimo teritorinėse darbo biržose tvarkos parašo, patvirtinto Lietuvos darbo biržos prie Socialinės apsaugos ir darbo ministerijos (toliau – Lietuvos darbo birža) direktoriaus 2013 m. gruodžio 3 d. įsakymu Nr. V-682 „Dėl Aktyvios darbo rinkos politikos priemonių įgyvendinimo organizavimo“, 8.1 punktu:

1. Tvirtinu Aktyvios darbo rinkos politikos priemonių įgyvendinimo atrankos kriterijų tvarkos aprašą (toliau – Aprašas) (pridedama).

2. Įpareigoju:

2.1. teritorinių darbo biržų direktorius:

2.1.1. teritorinių darbo biržų interneto svetainėse paviešinti darbo ieškančių asmenų dalyvavimo Priemonėse ir darbdavių, įgyvendinsiančių Priemones, atrankos kriterijus, numatytus Apraše;

2.1.2. užtikrinti Apraše nustatytų atrankos kriterijų taikymą ir dalyvavimo Priemonėse bei darbdavių, įgyvendinsiančių Priemones, atrankos rezultatų pateikimą Lietuvos darbo biržos Užimtumo rėmimo skyriui Apraše nustatytais terminais;

2.1.3. sudarytus Priemonių prioritetų, prioritetinių tikslinių grupių, remiamų profesijų ir veiklų, vidutinių subsidijų darbo užmokesčiui mokėjimo trukmių ir vidutinių subsidijų darbo vietoms steigti dydžių sąrašus (toliau – Prioritetų sąrašas) paviešinti teritorinių darbo biržų interneto svetainėse iki 2014 m. lapkričio 15 d.

2.2. Lietuvos darbo biržos Užimtumo rėmimo skyrių:

2.2.1. Lietuvos darbo biržos interneto svetainėje paviešinti darbo ieškančių asmenų dalyvavimo Priemonėse ir darbdavių, įgyvendinsiančių Priemones, atrankos kriterijus, numatytus Apraše;

2.2.2. vykdyti Apraše nustatytų kriterijų taikymo, įgyvendinant Priemones, vertinimą ir kas ketvirtį apie rezultatus informuoti Lietuvos darbo biržos direktorių;

2.2.3. įvertinti teritorinių darbo biržų pateiktus suderinti Prioritetų sąrašus ir iki 2014 m. spalio 15 d. pateikti išvadas teritorinėms darbo biržoms.

2.3. Lietuvos darbo biržos Darbo išteklių skyrių iki 2014 m. rugsėjo 1 d. atnaujinti Individualaus užimtumo veiklos plano formą ir Individualių užimtumo veiklos planų sudarymo gaires.

3. Nustatau, kad šio įsakymo 1 punktu patvirtintas Aprašas įsigalioja nuo 2014 m. rugsėjo 1 d.

4. Pavedu:

4.1. įsakymo vykdymo kontrolę Lietuvos darbo biržos direktoriaus pavaduotojui pagal administruojamas veiklos sritis;

4.2. Lietuvos darbo biržos Teisės skyriui organizuoti šio įsakymo paskelbimą Teisės aktų registre ir Lietuvos darbo biržos interneto svetainėje.

Direktorius	Vidas Šlekaitis

PATVIRTINTA

Lietuvos darbo biržos prie Socialinės

apsaugos ir darbo ministerijos direktoriaus

2014 m. rugpjūčio 14 d. įsakymu Nr. V-499

AKTYVIOS DARBO RINKOS POLITIKOS PRIEMONIŲ ĮGYVENDINIMO ATRANKOS KRITERIJŲ TVARKOS APRAŠAS

I. BENDROSIOS NUOSTATOS

1. Aktyvios darbo rinkos politikos priemonių įgyvendinimo atrankos kriterijų tvarkos aprašas (toliau – Aprašas) nustato bedarbių ir kitų teritorinėse darbo biržose (toliau – Darbo biržos) registruotų darbo ieškančių asmenų (toliau kartu – darbo ieškantys asmenys) dalyvavimo aktyvios darbo rinkos politikos priemonėse (toliau – Priemonės) bei darbdavių, pageidaujančių įgyvendinti Priemones, atrankos tvarką, taikant formalius, neformalius ir specialiuosius kriterijus.

2. Aprašas parengtas vadovaujantis Lietuvos Respublikos užimtumo rėmimo įstatymu (toliau – Įstatymas), Aktyvios darbo rinkos politikos priemonių įgyvendinimo sąlygų ir tvarkos aprašu, patvirtintu Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymu Nr. A1-499 „Dėl Aktyvios darbo rinkos politikos priemonių įgyvendinimo sąlygų ir tvarkos aprašo patvirtinimo“ (toliau – ADRPP aprašas), Aktyvios darbo rinkos politikos priemonių įgyvendinimo organizavimo teritorinėse darbo biržose tvarkos parašu, patvirtintu Lietuvos darbo biržos prie Socialinės apsaugos ir darbo ministerijos direktoriaus 2013 m. gruodžio 3 d. įsakymu Nr. V-682 „Dėl Aktyvios darbo rinkos politikos priemonių įgyvendinimo organizavimo“.

3. Apraše vartojamos sąvokos atitinka šio Aprašo 2 punkte nurodytuose teisės aktuose vartojamas sąvokas.

4. Darbo ieškančių asmenų dalyvavimo Priemonėse bei darbdavių, pageidaujančių įgyvendinti Priemones, atranką vykdo Darbo biržų skyriai, vykdantys klientų aptarnavimo funkcijas (toliau – Teritoriniai skyriai).

5. Teritoriniai skyriai, įvertinę Priemonių įgyvendinimui skirtas lėšas ir atrinkę:

5.1. bedarbius dalyvauti Priemonėse, Priemonių taikymą numato jų Individualiuose užimtumo veiklos planuose (toliau – IUVP);

5.2. kitus Darbo biržose registruotus darbo ieškančius asmenis, Priemonių taikymą numato jų Darbo ieškančio asmens apsilankymų kortelėse (toliau – DIAAK);

5.3. darbdavius, pageidaujančius įgyvendinti Priemones, raštu informuoja juos apie priimtus sprendimus sudaryti sutartis ar patenkinti paraiškas.

6. Teritoriniai skyriai, atrinkdami darbdavius, pageidaujančius įgyvendinti Priemones, ir darbo ieškančius asmenis dalyvauti Priemonėse bei numatydami jų taikymą šio Aprašo 5 punkte nurodytuose dokumentuose, vadovaujasi šiais principais:

6.1. lygių galimybių ir nediskriminavimo – visiems darbo ieškantiems asmenims, kuriems pagal Įstatymą ir jo pagrindu priimtus kitus teisės aktus gali būti taikomos Priemonės, yra sudaromos vienodos sąlygos jose dalyvauti, nepaisant jų etninės ar rasinės priklausomybės, tautybės, kalbos, kilmės, socialinės ir turtinės padėties, išsilavinimo, amžiaus, negalios, seksualinės orientacijos, religinių ar politinių pažiūrų, gyvenamosios vietos ir kitų aplinkybių;

6.2. skaidrumo – darbo ieškančių asmenų dalyvavimo Priemonėse bei darbdavių, pageidaujančių įgyvendinti Priemones, atranka vykdoma pagal aiškiai nustatytus ir paskelbtus objektyvius dalyvavimo Priemonėse bei jų įgyvendinimo atrankos kriterijus, o įgyvendinamos tik tos Priemonės, kurių taikymas numatytas šio Aprašo 5 punkte nurodytuose dokumentuose pagal joms įgyvendinti skirtas lėšas;

6.3. viešumo – visuomenė yra informuojama apie dalyvavimo Priemonėse ir jų įgyvendinimo atrankos kriterijus, Priemonių įgyvendinimo rezultatai yra skelbiami viešai;

6.4. efektyvumo – Priemonių įgyvendinimas organizuojamas, siekiant optimaliausiomis sąnaudomis suderinti darbo pasiūlą ir paklausą.

7. Aprašo nuostatos taikomos visoms Priemonėms, finansuojamoms iš Užimtumo fondo, valstybės biudžeto, Europos sąjungos struktūrinių ir kitų fondų lėšų.

II. DARBO IEŠKANČIŲ ASMENŲ DALYVAVIMO PRIEMONĖSE ATRANKOS KRITERIJAI

8. Darbo ieškantys asmenys atrenkami dalyvauti Priemonėse pagal šiuos formalius kriterijus:

8.1. atitikimą Įstatyme ir jo pagrindu priimtuose kituose teisės aktuose nustatytiems reikalavimams;

8.2. atitikimą Europos Sąjungos struktūrinių fondų lėšomis finansuojamų projektų tikslinėms grupėms;

8.3. atitikimą Darbo biržos direktoriaus, vadovaujantis ADRPP Aprašo 211 punktu, patvirtintam Priemonių prioritetų, prioritetinių tikslinių grupių, remiamų profesijų ir veiklų, vidutinių subsidijų darbo užmokesčiui mokėjimo trukmių ir vidutinių subsidijų darbo vietoms steigti dydžių sąrašui (toliau – Prioritetų sąrašas).

9. Tuo atveju, jei siuntimo į Priemonę metu yra daugiau nei vienas darbo ieškantis asmuo, atitinkantis Aprašo 8 punkte nustatytus formalius atrankos kriterijus, dalyvauti Priemonėje atrenkamas darbo ieškantis asmuo, atitinkantis vieną ar daugiau neformalių kriterijų:

9.1. niekada nedalyvavęs Priemonėse;

9.2. ilgesnį laiką registruotas Darbo biržoje;

9.3. atitinkantis darbdavio keliamus kvalifikacinius reikalavimus.

10. Tuo atveju, jei siuntimo į Priemonę metu yra daugiau nei vienas darbo ieškantis asmuo, atitinkantis Aprašo 8 punkte nustatytus formalius atrankos kriterijus ir Aprašo 9 punkte nustatytus neformalius atrankos kriterijus, dalyvauti Priemonėje atrenkamas darbo ieškantis asmuo, atitinkantis vieną ar daugiau specialiųjų kriterijų.

11. Dalyvauti profesinio mokymo priemonėje atrenkami darbo ieškantys asmenys, atitinkantys vieną ar daugiau specialiųjų kriterijų:

11.1. pirmą kartą įgyjantys kvalifikaciją ir (ar) kompetencijas;

11.2. turintys Darbo biržos aptarnaujamoje teritorijoje (toliau – vietos darbo rinka) nepaklausią profesiją;

11.3. pageidaujantys įgyti kvalifikaciją ir (ar) kompetencijas, paklausias vietos darbo rinkoje;

11.4. pageidaujantys sudaryti trišales sutartis.

12. Dalyvauti įdarbinimo subsidijuojant bei darbo rotacijos priemonėse atrenkami darbo ieškantys asmenys, atitinkantys vieną ar daugiau specialiųjų kriterijų:

12.1. turintys du ir daugiau darbo rinkoje papildomo rėmimo požymius, nurodytus Įstatymo 4 straipsnyje;

12.2. ilgiausiai nedirbę iki potencialaus dalyvavimo Priemonėje;

12.3. du ar daugiau kartu gyvenantys šeimos nariai registruoti Darbo biržoje;

12.4. motina (įmotė), tėvas (įtėvis), auginantys daugiau nei du vaikus iki 18 metų.

13. Dalyvauti darbo įgūdžių įgijimo rėmimo priemonėje atrenkami darbo ieškantys asmenys, kuriems dėl praktinių darbo įgūdžių stokos Darbo birža negali pasiūlyti tinkamo darbo, atitinkantys vieną ar daugiau specialiųjų kriterijų:

13.1. turintys paklausią vietos darbo rinkoje profesiją;

13.2. pirmą kartą pradedantys darbo veiklą.

14. Dalyvauti viešųjų darbų priemonėje atrenkami darbo ieškantys asmenys, kuriems dėl individualių savybių, pasirengimo darbo rinkai arba gyvenamosios vietos sudėtinga siekti ilgalaikės integracijos į darbo rinką, atitinkantys vieną ar daugiau specialiųjų kriterijų:

14.1. kaimo gyventojai;

14.2. du ar daugiau kartu gyvenančių šeimos narių registruoti Darbo biržoje;

14.3. motina (įmotė), tėvas (įtėvis), auginantys daugiau nei du vaikus iki 18 metų.

15. Įsidarbinti į darbo vietų steigimo subsidijavimo arba savarankiško užimtumo rėmimo, buvusiam bedarbiui įsteigus vietą kitam bedarbiui įdarbinti, priemonių pagalba įsteigtas naujas darbo vietas siunčiami darbo ieškantys asmenys, atitinkantys vieną ar daugiau specialiųjų kriterijų:

15.1. ilgiausiai nedirbę iki potencialaus įdarbinimo;

15.2. du ar daugiau kartu gyvenantys šeimos nariai registruoti Darbo biržoje;

15.3. motina (įmotė), tėvas (įtėvis), auginantys daugiau nei du vaikus iki 18 metų.

16. Įsidarbinti į vietinių užimtumo iniciatyvų projektų įgyvendinimo metu įsteigtas naujas darbo vietas siunčiami darbo ieškantys asmenys, atitinkantys vieną ar daugiau specialiųjų kriterijų:

16.1. gyvenantys toje vietovėje kurioje Priemonės įgyvendinimo metu buvo įsteigtos naujos darbo vietos;

16.2. ilgiausiai nedirbę iki potencialaus įdarbinimo;

16.3. du ar daugiau kartu gyvenantys šeimos nariai registruoti Darbo biržoje;

16.4. motina (įmotė), tėvas (įtėvis), auginantys daugiau nei du vaikus iki 18 metų.

III. DARBDAVIŲ, PAGEIDAUJANČIŲ ĮGYVENDINTI PRIEMONES, ATRANKOS KRITERIJAI

17. Darbdaviai, pageidaujantys įgyvendinti Priemones, atrenkami pagal šiuos formalius kriterijus:

17.1. atitikimą Įstatyme ir jo pagrindu priimtuose kituose teisės aktuose nustatytiems reikalavimams;

17.2. atitikimą Europos Sąjungos struktūrinių fondų lėšomis finansuojamų projektų reikalavimams;

17.3. atitikimą Darbo biržos direktoriaus patvirtintam Prioritetų sąrašui, kaip nurodyta Aprašo 8.3 punkte.

IV. AKTYVIOS DARBO RINKOS POLITIKOS PRIEMONIŲ ĮGYVENDINIMO ATRANKOS VYKDYMO STEBĖSENA IR VERTINIMAS

18.Teritoriniai skyriai iki einamojo mėnesio 25 dienos sudaro darbdavių, įgyvendinsiančių Priemones, sąrašus (5, 6, 7 priedai).

Punkto pakeitimai:

Nr. V-203, 2015-04-02, paskelbta TAR 2015-04-02, i. k. 2015-05006

19. Darbo biržų Užimtumo rėmimo skyriai rengia Darbo biržos aptarnaujamos teritorijos potencialių Priemonių dalyvių bei darbdavių suvestinius sąrašus, kas mėnesį vykdo darbo ieškantiems asmenims suplanuotų Priemonių įgyvendinimo stebėseną ir vertinimą (1-7 priedai).

Punkto pakeitimai:

Nr. V-203, 2015-04-02, paskelbta TAR 2015-04-02, i. k. 2015-05006

20. Darbo biržų Užimtumo rėmimo skyriai, mėnesiui pasibaigus iki kito mėnesio 10 dienos potencialių Priemonių darbdavių suvestiniuose sąrašuose suveda atrankos dalyvauti Priemonėse rezultatus.

Punkto pakeitimai:

Nr. V-203, 2015-04-02, paskelbta TAR 2015-04-02, i. k. 2015-05006

21. Darbo biržų Užimtumo rėmimo skyriai potencialių Priemonių darbdavių suvestinius sąrašus su suvestais atrankos dalyvauti Priemonėse rezultatais kas ketvirtį, iki kito ketvirčio pirmo mėnesio 12 dienos elektroniniu paštu LDBProgramos@ldb.lt teikia Lietuvos darbo biržos prie Socialinės apsaugos ir darbo ministerijos Užimtumo rėmimo skyriui.

Punkto pakeitimai:

Nr. V-203, 2015-04-02, paskelbta TAR 2015-04-02, i. k. 2015-05006

22. Vykdydami atrankos ir siuntimo dalyvauti Priemonėse stebėseną ir nedalyvavimo Priemonėse analizę, Darbo biržų Užimtumo rėmimo skyriai vertina Teritorinių skyrių vykdomą darbo ieškančių asmenų atrankos dalyvauti Priemonėse efektyvumą ir imasi reikiamų priemonių efektyvumui gerinti.

23. Darbo ieškančių asmenų atrankos ir siuntimo dalyvauti Priemonėse bei darbdavių atrankos įgyvendinti Priemones rezultatai naudojami vertinant Teritorinių skyrių ir Darbo biržų veiklą.

V. BAIGIAMOSIOS NUOSTATOS

24. Aprašas gali būti keičiamas Lietuvos darbo biržos prie Socialinės apsaugos ir darbo ministerijos direktoriaus įsakymu.

25. Ginčai dėl darbo ieškančių asmenų atrankos ir siuntimo dalyvauti Priemonėse bei darbdavių atrankos įgyvendinti Priemones sprendžiami Lietuvos Respublikos teisės aktų nustatyta tvarka.

_______________________

Priedų pakeitimai:

Priedai prie PM ĮS DĮĮR DR aprašo

Priedo pakeitimai:

Nr. V-203, 2015-04-02, paskelbta TAR 2015-04-02, i. k. 2015-05006

Pakeitimai:

1.

Lietuvos darbo birža prie Socialinės apsaugos ir darbo ministerijos, Įsakymas

Nr. V-203, 2015-04-02, paskelbta TAR 2015-04-02, i. k. 2015-05006

Dėl Lietuvos darbo biržos prie Socialinės apsaugos ir darbo ministerijos direktoriaus 2014 m. rugpjūčio 14 d. įsakymo Nr. V-499 „Dėl Aktyvios darbo rinkos politikos priemonių įgyvendinimo atrankos kriterijų tvarkos aprašo patvirtinimo“ pakeitimo